钦定古今图书集成/明伦汇编/官常典/第406卷 > 傅介子
## 钦定古今图书集成/明伦汇编/官常典/第406卷 > 傅介子

按《汉书》本传：介子，北地人也，以从军为官。先是，龟兹、
楼兰皆尝杀汉使者，语在《西域传》。至元凤中，介子以
骏马监求使大宛，因诏令责楼兰、龟兹国。介子至楼
兰，责其王教匈奴遮杀汉使，大兵方至。王苟不教匈
奴，匈奴使过至诸国，何为不言？王谢服，言匈奴使属
过，当至乌孙，道过龟玆。介子至龟兹，复责其王，王亦
服罪。介子从大宛还到龟兹，龟兹言匈奴使从乌孙
还在此。介子因率其吏士，共诛斩匈奴使者。还奏事，
诏拜介子为中郎，迁平乐监。介子谓大将军霍光曰：
“楼兰、龟兹数反复而不诛，无所惩艾。介子过龟兹时，
其王近就人易得也，愿往刺之，以威示诸国。”大将军
曰：“龟兹道远，且验之于楼兰。”于是白遣之。介子与士
卒俱赍金币，扬言以赐外国为名。至楼兰，楼兰王意
不亲介子，介子阳引去，至其西界，使译谓曰：“汉使者
持黄金锦绣行赐诸国，王不来受，我去之西国矣。”即
出金币以示译。译还报王，王贪汉物，来见使者。介子
与坐饮，陈物示之，饮酒皆醉。介子谓王曰：“天子使我
私报王。”王起，随介子入帐中，屏语，壮士二人从后刺
之，刃交胸，立死。其贵人左右皆散走。介子告谕以“王
负汉罪，天子遣我来诛王，当更立前太子质在汉者。
汉兵方至，毋敢动，动灭国矣。”遂持王首还诣阙。公卿
将军议者咸嘉其功。上迺下诏曰：“楼兰王安归，常为
匈奴间候，遮汉使者，发兵杀略卫司马安乐、光禄大
夫忠”、期门郎遂成等三辈及安“息、大宛使盗取节印
献物，甚逆天理。平乐监傅介子持节使诛斩楼兰王
安归首，县之北阙，以直报怨，不烦师众。其封介子为
义阳侯，食邑七百户，士刺王者皆补侍郎。”介子薨，子
敞有罪不得嗣，国除。元始中，继功臣世，复封介子曾
孙长为义阳侯。王莽败，迺绝。